(9)

Efter punkt 114 indsættes følgende afsnit 5.6a: »5.6a. Støtte til fornyelse af fiskerflåden i regioner i den yderste periferi (114a) I betragtning af den særlige status for regioner i den yderste periferi, jf. traktatens artikel 349, og de særlige udfordringer for disse regioners socioøkonomiske udvikling som følge af de forhold, der er anført i nævnte artikel, og i forlængelse af Kommissionens meddelelse om et stærkere og fornyet partnerskab med regionerne i EU's yderste periferi af 24. oktober 2017 (*1), hvori den anerkendte den rolle, som et bæredygtigt fiskeri spiller for udviklingen af den blå økonomi i disse regioner, og i lyset af støttens positive virkning for den fælles fiskeripolitik i regionerne i den yderste periferi, navnlig hvad angår miljømæssigt bæredygtigt fiskeri, økonomiske, sociale og beskæftigelsesmæssige fordele samt fødevareforsyningssikkerhed, vil Kommissionen, når formålet med støtten er at dække nogle af omkostningerne ved at erhverve et nyt fiskerfartøj, som skal registreres i en region i den yderste periferi, vurdere støtten ud fra de principper, der er fastsat i afsnit 3 i disse retningslinjer, samt de særlige forhold, der er anført i dette afsnit. (114b) Ydelse af støtte til erhvervelse af et nyt fiskerfartøj i henhold til dette afsnit er kun tilladt, hvis: a) det nye fiskerfartøj opfylder Unionens og nationale regler om hygiejne, sundhed, sikkerhed og arbejdsvilkår for arbejde om bord på fiskerfartøjer samt for fiskerfartøjers karakteristika, og b) støttemodtageren på datoen for støtteansøgningen har sit primære registreringssted i den region i den yderste periferi, hvor det nye fiskerfartøj skal registreres. (114c) På datoen for ydelse af støtten skal den seneste rapport, der er udarbejdet efter artikel 22, stk. 2 og 3, i forordning (EU) nr. 1380/2013 (før nævnte dato), påvise, at der er balance mellem den fiskerikapacitet og de fiskerimuligheder, som flådesegmentet i regionen i den yderste periferi, som det nye fartøj vil tilhøre, råder over. Der ydes ingen støtte, hvis vurderingen af denne balance i rapporten for det flådesegment, som det berørte fartøj vil tilhøre, ikke er udarbejdet på grundlag af de biologiske, økonomiske indikatorer og de indikatorer for fartøjsanvendelse, der er fastsat i de fælles retningslinjer, som er omhandlet i artikel 22, stk. 2, i nævnte forordning (*2). (114d) De fiskerikapacitetslofter for hver enkelt medlemsstat og hvert enkelt flådesegment i regioner i den yderste periferi, der er fastsat i bilag II til forordning (EU) nr. 1380/2013, må på intet tidspunkt overskrides, idet der tages hensyn til eventuelle nedjusteringer af disse lofter efter artikel 22, stk. 6, i nævnte forordning. Tilgangen af ny kapacitet til flåden, som er erhvervet med støtten, skal foretages i fuld overensstemmelse med kapacitetslofterne og må ikke føre til en situation, hvor disse lofter overskrides. (114e) Støtten må ikke være betinget af, at det nye fartøj erhverves fra et bestemt skibsværft. (114f) Den maksimale støtteintensitet må højst udgøre 60 % af de samlede støtteberettigede omkostninger for så vidt angår fartøjer med en længde overalt på under 12 m, højst 50 % af de samlede støtteberettigede omkostninger for så vidt angår fartøjer med en længde overalt på 12 m eller derover men under 24 m, og højst 25 % af de samlede støtteberettigede omkostninger for så vidt angår fartøjer med en længde overalt på 24 m og derover. (114g) Det fartøj, der erhverves med støtten, skal forblive registreret i den pågældende region i den yderste periferi i mindst 15 år fra datoen for ydelsen af støtten, og skal i denne periode lande hele sin fangst i en region i den yderste periferi. Hvis denne betingelse ikke er opfyldt, skal støtten tilbagebetales med et beløb svarende til perioden for eller omfanget af den manglende overholdelse. (*1) Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg, Regionsudvalget og Den Europæiske Investeringsbank — »Et stærkere og fornyet strategisk partnerskab med regionerne i EU's yderste periferi« (COM(2017) 623 final)." (*2) Meddelelse fra Kommissionen til Europa-Parlamentet og Rådet — Retningslinjer for analyse af ligevægten mellem fiskekapacitet og fiskerimuligheder i henhold til artikel 22 i Europa-Parlamentets og Rådets forordning (EU) nr. 1380/2013 om den fælles fiskeripolitik (COM(2014) 545 final).«"